મંગળવારે સુરત શહેરમાં પોણા પાંચ ઇંચ વરસાદ વરસ્યો હતો. માત્ર સુરત શહેરમાં જ નહીં વરસાદે મંગળવારે સમગ્ર દક્ષિણ ગુજરાતમાં ફૂલટાઈમ હાજરી પૂરાવી હતી. ક્યારેક ઝાપટા તો ક્યારેક ઝરમર ઝરમર રીતે વરસાદ આખો દિવસ વરસતો રહ્યો હતો. સૂરજદાદા પણ આખો દિવસ વાદળની પાછળ સંતાયેલા જ રહ્યાં હતાં. આવી સ્થિતિમાં વલસાડ જેવા સ્થળે ક્યાંક મેઘધનુષ્ય પણ દેખાયું હતું તો ક્યાંક સ્થાનિક વહીવટી તંત્રના પ્રતાપે પાણી ભરાયા હતાં. રસ્તા બેસી ગયા હતાં. વાહનો ગરક થઈ ગયા હતાં. અલબત્ત, હજુ બે દિવસ વરસાદી માહોલ રહે તેવી શક્યતા જોવાય છે.